**יחידה 1: הקדמה לפרק ב**

**מצוות ישיבה בסוכה**

בהקדמה לפרק שני ננסה להבין מהי מצוות ישיבה בסוכה וכיצד מקיימים אותה. כמו כן נגלה את המיוחד במצווה זו – שנעשית עם כל הגוף (וכן מצוות ישיבת ארץ ישראל).

**משך הוראה מומלץ**: שיעור אחד

תוכן

**מתורה שבכתב לתורה שבעל-פה:**

בהקדמות לפרקים ננסה לרוב לעמוד על הקשר בין פסוקי התורה הנוגעים למצווה לבין דיני המצווה המופיעים במשניות.

בתורה מופיע הציווי על חג הסוכות בחומש ויקרא כג, מב: "בַּסֻּכֹּת תֵּשְׁבוּ שִׁבְעַת יָמִים, כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת". מהפסוק ניתן ללמוד שיש מצווה לשבת בסוכה שבעה ימים, אולם אין פרוט מהי הישיבה הזו – האם אין לצאת כלל מהסוכה כל שבעת הימים? כיצד מקיימים את מצוות הישיבה? ובכלל, מהי סוכה וכיצד וממה בונים אותה?

אנו רוצים לחדד אצל התלמידים את חשיבות למידת התורה שבכתב בשילוב תורה שבעל-פה, כי רק עם שתיהן יחד נדע כיצד לקיים את המצוות כמו שצריך.

**תֵּשְׁבוּ - כעין תדורו**

חז"ל מלמדים אותנו שיש לנהוג בסוכה כמו בביתנו הקבוע. כלומר יש לראות את הסוכה כבית העיקרי שלנו במהלך ימי החג, ולכן יש להוציא אל הסוכה את הכלים הנאים בהם אנו משתמשים בבית ולעשות בה את רוב הפעולות שאנו נוהגים לעשות בבית (חוץ מדברים שלא מכובד לעשות אותם בסוכה, כיוון שהיא מקום קדוש).

חז"ל למדו דין זה מהמילה "תשבו" שבפסוק: "בַּסֻּכֹּת תֵּשְׁבוּ שִׁבְעַת יָמִים", ולמדו שהישיבה בסוכה צריכה להיות כמו הישיבה של האדם בבית: 'תשבו – כעין תדורו'. ביחידה זו ביקשנו מהתלמידים לבחון אלו דברים אנו עושים בסוכה ומהי מצוות הישיבה בסוכה (משימה 1).

מיומנות

בהקדמה זו נלמדות כמה מיומנויות:

**1. הבנת דרשת חכמים מתוך הפסוק (מתורה שבכתב לתורה שבעל-פה)**

הבנה כיצד חכמים למדו מהפסוק שבתורה את דין ישיבה בסוכה עם הלכותיה.

**2. הקבלה בין מצוות שזהות באופן קיומן (תורת חיים)**

התלמידים ידעו להקביל בין מצוות ישיבה בסוכה שנעשית עם כל הגוף למצוות ישיבת ארץ ישראל שנעשית אף היא עם כל הגוף.

משמעות

ביחידה זו ניסינו להדגיש את המיוחד במצוות ישיבה בסוכה על פני כמעט כל המצוות האחרות. את מצוות הישיבה בסוכה האדם מקיים בכל גופו, להבדיל ממצוות אחרות אותן עושים רק עם חלקי גוף בודדים בלבד. עניין זה יש גם במצוות ישיבת ארץ ישראל אותה האדם עושה עם כל גופו. בשתי מצוות אלו האדם נכנס לתוך המצווה עצמה, ולכן מן הראוי להבין מה מותר לעשות בתוך מצווה זו ומה לא.

מטרות

1. הישג **מתורה שבכתב לתושב"ע**: התלמיד ידע היכן התורה מצווה על ישיבה בסוכה ומה למדו חכמים מהפסוק.

2. הישג **תורה שבעל-פה**: התלמיד יכיר שתיים מתוך שלוש המצוות שנעשות עם כל הגוף.

3. הישג **לשון חכמים**: התלמיד יכיר את המושג 'תשבו כעין תדורו'.

4. הישג **הבנה ופרשנות**: התלמיד ידע מהי מצוות ישיבה בסוכה.

5. הישג **תורת חיים**: התלמיד ידע שהישיבה בסוכה היא מצווה מיוחדת ולכן צריך לנהוג בה בכבוד.

